Ruotulaisen Morsian
Yksittäin olen heitetty kuin kukka ahon laitaan,
 Ikäväni minä kätkettelen oman kullan paitaan.

 Kulta läksi Kuopioon ja meni Savon väkeen;
 Milloinkahan maailmassa häntä vielä näkee!

 Kirjan sieltä kirjoitti ja tiesi joutuvansa,
 Joutuvansa joululle ja häitä hankkivansa.

 Mökin maat on annettuna, pienoiset ja puhtaat:
 Joki-vartta vaaran alta, lehtoa ja luhtaa.

 Päivä silloin paistaisi ja linnut lauleleisi,
 Koska kultain korjassansa minut sinne veisi!

(Tämä soma ja nykyisin ehkä tarpeellinen laulu on otettu 3:nnesta vihkosta ”Valituita Suomalaisia Kansanlauluja.”)

Lähde: Suometar 1.2.1856.

Anonyymi
Laulut
Suometar
1856